Νομική Σχολή του Πανεπιστημίου Αθηνών

Η Νομική Σχολή του Εθνικού και Καποδιστριακού Πανεπιστημίου Αθηνών είναι μια από τις εννέα σχολές του Εθνικού και Καποδιστριακού Πανεπιστημίου Αθηνών. Κοσμήτορας της Νομικής Σχολής είναι από τον Σεπτέμβριο του 2024 ο καθηγητής Αστικού Δικαίου Κωνσταντίνος Χριστοδούλου, που διαδέχθηκε τον καθηγητή Διεθνούς Δικαίου και πρώην Πρόεδρο του Ευρωπαϊκού Δικαστηρίου Ανθρωπίνων Δικαιωμάτων, Λίνο-Αλέξανδρο Σισιλιάνο.

 Ιστορικό 

Η Νομική Σχολή Αθηνών (Δικαστική τότε) ιδρύθηκε με βασιλικό διάταγμα τον Απρίλιο του 1837 και ήταν μια από τέσσερις σχολές του Πανεπιστημίου Αθηνών. Οι πρώτοι καθηγητές που διορίστηκαν ήταν ο Γεώργιος Α. Ράλλης, ο οποίος διετέλεσε και πρώτος Κοσμήτορας της Σχολής, ο Χριστόδουλος Κλωνάρης, ο οποίος δεν αποδέχθηκε τον διορισμό του, ο Λέων Μελάς, ο οποίος επίσης δεν αποδέχθηκε τον διορισμό του, ο Περικλής Αργυρόπουλος, ο Γοδεφρείδος Φέδερ, ο Ιωάννης Σούτσος, ο οποίος υπήρξε και ο πρώτος καθηγητής της έδρας της "Πλουτολογίας", δηλαδή των Οικονομικών και ο Γεώργιος Μαυροκορδάτος.

Στις 21 Φεβρουαρίου 1973 4.000 φοιτητές κατέλαβαν το κτήριο της Νομικής διαμαρτυρόμενοι για το νομοθετικό διάταγμα 1347 της Χούντας των Συνταγματαρχών, με το οποίο το Υπουργείο Εθνικής Άμυνας μπορούσε να ανακαλεί τις αναβολές στράτευσης των φοιτητών που απείχαν λόγω μαθημάτων. Η κατάληψη έληξε στο τέλος της επόμενης μέρας ύστερα από διαπραγματεύσεις φοιτητών και αστυνομίας. Στις 20 Μαρτίου πραγματοποιήθηκε δεύτερη απόπειρα κατάληψης χωρίς όμως επιτυχία. Η κατάληψη της Νομικής αποτελεί την πρώτη οργανωμένη φοιτητική αντίδραση κατά του δικτατορικού καθεστώτος. Σήμερα στον προαύλιο χώρο της Νομικής Αθηνών υπάρχει αναμνηστική στήλη.

 Εγκαταστάσεις και σπουδές 
Το κεντρικό κτήριο της Σχολής βρίσκεται στο οικοδομικό τετράγωνο μεταξύ των οδών Σόλωνος, Σίνα, Μασσαλίας και Ακαδημίας, ενώ μαθήματα πραγματοποιούνται σε κτήριο στην Ιπποκράτους 7, στο κτήριο της Γραμματείας της Σχολής (Ακαδημίας 45) και στα γραφεία των καθηγητών (Ιπποκράτους 33). Τα γραφεία των καθηγητών της Σχολής βρίσκονται σε τρία μέρη: στην Ακαδημίας 45, το τμήμα διεθνούς και ποινικού δικαίου, στην Ιπποκράτους 33, στην Σίνα 14 και στην Ασκληπιού 9.Οδηγός Σπουδών Ακαδημαϊκού Έτους 2009-2010, σ. 29.

 Στατιστικά 
Γενικότερα, λόγω της επαγγελματικής αποκατάστασης, της κοινωνικής θέσης του δικηγόρου, της φήμης που έχουν σχολές όπως οι νομικές, και των υψηλών προσόδων, η Νομική Σχολή αποτελεί μια πολύ δημοφιλή σχολή για τους υποψηφίους στις Πανελλαδικές Εξετάσεις. Η Νομική Σχολή δέχεται 364 φοιτητές τον χρόνο, με σχεδόν όλους να την έχουν σαν πρώτη επιλογή, κάτι σπάνιο, ενώ αποτελεί την πρώτη προτίμηση για πάνω από 1.000 μαθητές τον χρόνο, αν και η ζήτηση έχει πέσει φανερά τα τελευταία χρόνια. Είναι προσβάσιμη μέσω των Πανελλαδικών Εξετάσεων από το 1ο Επιστημονικό Πεδίο (Ανθρωπιστικών, Νομικών και Κοινωνικών Σπουδών).

Γενικά, η πίεση από τις οικογένειες για την απόκτηση ενός πτυχίου κύρους (π.χ. Ιατρική ή Νομική) οδηγεί πάρα πολλούς μαθητές να επιλέγουν νομικές σχολές, με αποτέλεσμα να το μετανιώνουν αργότερα. Είναι ενδεικτικό ότι πέρα από τους 2.796 ενεργούς φοιτητές που είναι γραμμένοι σε κανονικά εξάμηνα (στοιχεία 2019) υπάρχουν και άλλοι 7.103 γραμμένοι εκτός κανονικών εξαμήνων, κάτι που οφείλεται στα συχνά λανθασμένα κριτήρια επιλογής σχολών από τους νέους.

 Απόφοιτοι και Καθηγητές 
Από τη Νομική Σχολή Αθηνών έχουν αποφοιτήσει αρκετοί πρωθυπουργοί όπως οι Αλέξανδρος Κουμουνδούρος, Επαμεινώνδας Δεληγεώργης, Χαρίλαος Τρικούπης, Σωτήριος Σωτηρόπουλος, Ελευθέριος Βενιζέλος, Αλέξανδρος Ζαΐμης, Δημήτριος Γούναρης, Νικόλαος Καλογερόπουλος, Νικόλαος Στράτος, Σπυρίδων Μαρκεζίνης, Νικόλαος Τριανταφυλλάκος, Σωτήριος Κροκιδάς, Γεώργιος Καφαντάρης, Ανδρέας Μιχαλακόπουλος, Αλέξανδρος Παπαναστασίου, Παναγής Τσαλδάρης, Κωνσταντίνος Δεμερτζής, Αλέξανδρος Κορυζής, Παναγιώτης Κανελλόπουλος, Γεώργιος Παπανδρέου, Δημήτριος Μάξιμος, Παναγιώτης Πουλίτσας, Κωνσταντίνος Τσαλδάρης, Κωνσταντίνος Γ. Καραμανλής, Δημήτριος Κιουσόπουλος, Αλέξανδρος Διομήδης - Κυριακός, Κωνσταντίνος Γεωργακόπουλος, Παναγιώτης Πιπινέλης, Ηλίας Τσιριμώκος, Γεώργιος Αθανασιάδης - Νόβας, Ξενοφών Ζολώτας, Ιωάννης Γρίβας, Γεώργιος Ράλλης, Κωνσταντίνος Μητσοτάκης και Κωνσταντίνος Α. Καραμανλής, οι πρόεδροι της Δημοκρατίας Αλέξανδρος Ζαΐμης, Μιχαήλ Στασινόπουλος, Κωνσταντίνος Στεφανόπουλος, Κάρολος Παπούλιας και Κωνσταντίνος Τσάτσος καθώς και αρκετές άλλες προσωπικότητες της πολιτικής. Τέσερεις καθηγητές της σχολής, οι Κωνσταντίνος Δεμερτζής, Ιωάννης Παρασκευόπουλος, Σωτήριος Κροκιδάς, Διομήδης Κυριακός έχουν διατελέσει πρωθυπουργοί και δύο, ο Κωνσταντίνος Τσάτσος και ο Προκόπης Παυλόπουλος, Πρόεδροι της Δημοκρατίας.

Από την σχολή έχουν αποφοιτήσει εξάλλου και πολλοί βουλευτές, υπουργοί και πολιτικοί, όπως ο Γεώργιος Μωραΐτης, ο Αναστάσιος Πεπονής, ο Γεράσιμος Αρσένης, ο Στέφανος Τζουμάκας και άλλοι.

Από την ίδρυση της σχολής πολλοί υπηρεσιακοί υπουργοί έχουν προέλθει απο τις τάξεις των καθηγητών της νομικής όπως οι Γεώργιος Ράμμος, Αλέξανδρος Τσιριντάλης, Κώστας Μπέης, Ιωάννης Δ. Καποδίστριας, Μιχαήλ Δένδιας, Κωνσταντίνος Ρόκας, Γεώργιος Μαριδάκης, Γεώργιος Κουμάντος, Νικόλαος Αλιβιζάτος και Σπύρος Φλογαΐτης. Επίσης πολλοί καθηγητές της νομικής έχουν αναλάβει πολιτικές θέσεις. Συγκεκριμένα ο Μιχαήλ Ποτλής, βουλευτής και υπουργός, ο Εμμανουήλ Κόκκινος, βουλευτής, ο Ιωάννης Ζωγράφος, βουλευτής, ο Περικλής Αργυρόπουλος, βουλευτής και υπουργός, ο Κωνσταντίνος Τριανταφυλλόπουλος, υπουργός, ο Αθανάσιος Ροντήρης, βουλευτής και υπουργός, ο Σπυρίδων Πήλικας, βουλευτής και υπουργός, ο Γρηγόριος Κασιμάτης, βουλευτής και υπουργός, ο Ιωάννης Τριανταφυλλόπουλος, υπουργός, ο Τιμολέων Ηλιόπουλος, βουλευτής και υπουργός, ο Λέων Μελάς, υπουργός, ο Χριστόδουλος Κλωνάρης, βολυευτής και υπουργός, ο Παύλος Καλλιγάς, βουλευτής και υπουργός, ο Μιχαήλ Σταθόπουλος, εξωκοινοβουλευτικός υπουργός δικαιοσύνης, ο Νικόλαος Σαρίπολος, βουλευτής, ο Κωνσταντίνος Πολυγένης, υπουργός, ο Προκόπης Παυλόπουλος, βουλευτής και υπουργός, ο Γεώργιος Καμίνης, δήμαρχος Αθηναίων, ο Γεώργιος - Αλέξανδρος Μαγκάκης, βουλευτής και υπουργός, η Άννα Μπενάκη - Ψαρούδα, πρόεδρος της βουλής και βουλευτής, η Κέλλυ Μπουρδάρα, βουλευτής και υφυπουργός, ο Χάρης Παμπούκης, εξωκοινοβουλευτικός υπουργός, ο Γιώργος Γεραπετρίτης, βουλευτής Επικρατείας και υπουργός κ.λπ. Γενικοί γραμματείς της κυβερνήσεως έχουν διατελέσει οι Αργύρης Καρράς, Χρήστος Πράτσικας και Σωτήρης Λύτρας.

Από τους προέδρος του Συμβουλίου της Επικρατείας απόφοιτοι της Νομικής Σχολής Αθηνών ήταν μεταξύ άλλων οι Κωνσταντίνος Ρακτιβάν, Σωτήριος Σολιώτης, Γεώργιος Παναγιωτόπουλος, Παναγιώτης Πικραμμένος, Θεμιστοκλής Κουρουσόπουλος, Μιχαήλ Στασινόπουλος, Παναγιώτης Πουλίτσας κ.α.

Μέλη της Ακαδημίας Αθηνών έχουν εκλεγεί οι Ιωάννης Σόντης, καθηγητής αστικού δικαίου, Γεώργιος Μιχαηλίδης - Νουάρος, καθηγητής αστικού δικαίου, Ιωάννης Σπυρόπουλος, καθηγητής δημοσίου διεθνούς δικαίου, Γεώργιος Τενεκίδης, υφηγητής διεθνούς δικαίου, Κωνσταντίνος Δεσποτόπουλος, υφηγητής φιλοσοφίας δικαίου, Παναγιώτης Ζέπος, υφηγητής αστικού δικαίου, Κωνσταντίνος Ευσταθιάδης, καθηγητής διεθνούς δικαίου, Γρηγόριος Κασιμάτης, καθηγητής αστικού δικαίου, Κωνσταντίνος Τριανταφυλλόπουλος, καθηγητής ρωμαϊκού & αστικού δικαίου, Γεώργιος Μπαλής, καθηγητής αστικού δικαίου, Στυλιανός Σεφεριάδης, καθηγητής διεθνούς δικαίου, Απόστολος Γεωργιάδης, καθηγητής αστικού δικαίου, Επαμεινώνδας Σπηλιωτόπουλος, καθηγητής διοικητικού δικαίου, Εμμανουήλ Ρούκουνας, καθηγητής διεθνούς δικαίου, Γεώργιος Μαριδάκης, καθηγητής αστικού δικαίου, Ανδρέας Ανδρεάδης, καθηγητής δημόσιος οικονομίας και στατιστικής, Κωνσταντίνος Ράλλης, καθηγητής εκκλησιαστικού δικαίου, Δημήτριος Παππούλιας, καθηγητής αστικού δικαίου, Μιχαήλ Λιβαδάς, καθηγητής δικονομικού δικαίου, Κωνσταντίνος Τσάτσος, καθηγητής θεωρίας του δικαίου, Γεώργιος Στρέιτ, καθηγητής διεθνούς δικαίου, Αριστόβουλος Μάνεσης, καθηγητής συνταγματικού δικαίου, Γεώργιος Μητσόπουλος, καθηγητής ιδιωτικού δικαίου, Τιμολέων Ηλιόπουλος, καθηγητής ποινικού δικαίου, Νικόλαος Ανδρουλάκης, καθηγητής ποινικού δικαίου, Άννα Μπενάκη - Ψαρούδα, καθηγήτρια ποινικού δικαίου, και Κυριάκος Βαρβαρέσος, καθηγητής πολιτικής οικονομίας. Άλλοι διακεκριμένοι καθηγητές είναι οι Θρασύβουλος Πετιμεζάς, Αλέξανδρος Σβώλος, Νικόλαος Σαρίπολος, Νικόλαος Χωραφάς, Πέτρος Παπαρρηγόπουλος, Χρίστος Μυλωνόπουλος, Βασίλειος Οικονομίδης, Χρίστος Δέδες, Νέστωρ Κουράκης, Ιωάννης Σημαντήρας, Κωνσταντίνος Ι. Σημαντήρας, Μάρκος Ρενιέρης και άλλοι.

Παραπομπές

Βιβλιογραφία

Εξωτερικοί σύνδεσμοι
ΕΚΠΑ-Νομική Σχολή

Κατηγορία:Νομική σχολή Αθηνών